बेंगलुरु: कर्नाटक के ऊर्जा मंत्री डीके शिवकुमार की विभिन्न संपत्तियों पर आयकर विभाग के छापे आज लगातार दूसरे दिन भी राज्य के विभिन्न स्थानों पर जारी रहे. शिवकुमार ही शहर के बाहरी इलाके में एक रिजॉर्ट में गुजरात से लाए गए 44 कांग्रेस विधायकों की मेजबानी कर रहे हैं. आयकर विभाग ने कर चोरी के मामले में शिवकुमार के 64 ठिकानों और संपत्तियों पर बुधवार को तलाशी ली थी, जिससे राजनीतिक तूफान आ गया था. आयकर अधिकारियों ने कहा कि मंत्री से जुड़ी संपत्तियों की तलाशी के दौरान 11करोड़ रुपये नकद बरामद किए गए.